ซีมิโก้รุกงานพม่า
“ซีมิโก้” คิดการใหญ่ ซุ่มเจรจารัฐบาลพม่า ขอเป็นที่ปรึกษาโครงการลงทุนขนาดใหญ่ คาดได้ข้อสรุป 2-3 เดือนนี้
8 พ.ค. 2555

“ซีมิโก้” คิดการใหญ่ ซุ่มเจรจารัฐบาลพม่า ขอเป็นที่ปรึกษาโครงการลงทุนขนาดใหญ่ คาดได้ข้อสรุป 2-3 เดือนนี้ 
นายชัยภัทร ศรีวิสารวาจา ประธานกรรมการบริหารและกรรมการผู้อำนวยการ บริษัทหลักทรัพย์ (บล.) ซีมิโก้ (ZMICO) เปิดเผยว่า บริษัทอยู่ระหว่างเจรจากับรัฐบาลของประเทศพม่า เพื่อขอเข้าไปเป็นที่ปรึกษาทางการเงินให้กับทุกโครงการลงทุน โดยคาดว่าจะได้เห็นความชัดเจนภายใน 2-3 เดือนข้างหน้า
“ในพม่ามีอะไรให้ทำอีกมาก เพราะเขาเพิ่งเปิดประเทศ งานที่บริษัทจะเข้าไปดูแลส่วนใหญ่เป็นงานที่ปรึกษาโครงการลงทุนขนาดใหญ่ การจัดหาแหล่งเงินทุน หรือแม้กระทั่งการจัดหาพันธมิตรร่วมลงทุนให้กับรัฐบาลพม่า นอกจากนี้ในอนาคตบริษัทอาจจะเข้าไปคุยกับภาคเอกชนไทยที่เข้าไปลงทุนในพม่าเพื่อรับงานที่ปรึกษาด้วย” นายชัยภัทร กล่าว




 
ทั้งนี้ บริษัทมั่นใจว่ามีโอกาสได้งานในประเทศพม่า เพราะขณะนี้มีโครงการลงทุนจำนวนมาก ประกอบกับที่ผ่านมาบริษัทพยายามสร้างจุดแข็งให้ตัวเองกลายเป็น “ประตูสู่อินโดจีน” ซึ่งเน้นเจาะตลาดในประเทศเวียดนาม ลาว กัมพูชา และพม่า ทำให้มีความเชี่ยวชาญในภูมิภาคนี้และมีเครือข่าย บล.อยู่เกือบทุกประเทศ
“เราวางตำแหน่งของเรานานแล้วว่าจะเป็นประตูสู่อินโดจีนที่ดีที่สุด ที่ผ่านมาจึงเข้าไปลงทุนโบรกเกอร์ในประเทศเวียดนาม ลาว และกำลังจะเข้าไปที่กัมพูชาและพม่า จุดยืนของเราชัดเจนว่าเป็นอินโดจีน ไม่ใช่อาเซียน” นายชัยภัทร กล่าว
นายชัยภัทร กล่าวว่า อาเซียนบางประเทศพัฒนาแล้ว เช่น สิงคโปร์ มาเลเซีย เขามีโบรกเกอร์ขนาดใหญ่ครองส่วนแบ่งตลาดอยู่แล้ว เราคงไม่ไปแข่งกับซีไอเอ็มบี เมย์แบงก์ หรือโอเอสเค เรามองว่าอินโดจีนเป็นตลาดที่น่าสนใจมากกว่า ตอนนี้ก็มีโบรกเกอร์จากมาเก๊าและฮ่องกงเริ่มเข้ามาศึกษาตลาดด้วยเหมือนกัน 
สำหรับการลงทุนใน บล. Thanh Cong Securities Company J.S.C (TCSC) ในประเทศเวียดนามนั้น นายชัยภัทร กล่าวว่า ขณะนี้ผลประกอบการมีกำไรแล้ว หลังจากลงทุนมา 3 ปี ถือเป็นโบรกเกอร์ 1 ใน 5 รายที่มีกำไรจากจำนวนโบรกเกอร์ทั้งหมดในเวียดนามที่มีอยู่กว่า 100 บริษัท เนื่องจากบริษัทมีรายได้ค่านายหน้าซื้อขายหลักทรัพย์และงานที่ปรึกษาทางการเงินเพิ่มขึ้น โดยปัจจุบันซีมิโก้ถือหุ้นอยู่ใน TCSC ประมาณ 20% และเป็นผู้บริหารงานเองทั้งหมด ส่วนโบรกเกอร์ที่ลาวยังอยู่ในช่วงการลงทุน เพราะตลาดหลักทรัพย์ลาวเพิ่งเปิดดำเนินการ 
ทั้งนี้ บล.ซีมิโก้ รายงานผลประกอบการไตรมาสแรกปี 2555 มีกำไรสุทธิ 10.7 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 5.79 แสนบาท เนื่องจาก บล.เคที ซีมิโก้ และ TCSC ก็มีผลการดำเนินงานดีขึ้น ทำให้ขาดทุนจากการด้อยค่าเงินลงทุนลดลง 8 ล้านบาท ขณะที่บริษัทเสียภาษีนิติบุคคลลดลงเหลือ 23% จาก 30%